ПРАВИЛНИК 48. МАЈСКЕ ИЗЛОЖБЕ 2016
Галерија РТС 2. до 18 . јуни 2016.

Тема ИДЕНТИТЕТ

Организатор 48. мајске изложбе је Удружење ликовних уметника примењених уметности и дизајнера Србије –УЛУПУДС. Изложбу организује и селекцију радова обавља Уметнички савет УЛУПУДС-a, у саставу: Милица Бајић Ђуров, председница, Евица Милованов Пенезић, Весна Лакићевић Павићевић, Анамарија Вартабедијан, Александра Мокрањац, Ђорђе Арнаут, Соња Жугић, Татјана Закић, Давид Вартабедијан.
Програм 48. мајске изложбе фокусиран је на тему ИДЕНТИТЕТ.

УСЛОВИ ИЗЛАГАЊА

Право учешћа имају и новопримљени чланови УЛУПУДС-а за 2016. годину, као и кандидати. Излажу се дела настала од 1. марта 2014. до 1. марта 2016. године.
. Као веродостојан податак о датуму настанка дела узима се податак који даје аутор. Аутор који је предао рад и попунио пријаву за излагање нема право да повуче рад пре или после селекције и у току изложбе. Радови чланова селекционе комисије не подлежу жирирању и не могу бити награђени.

Излажу се дела из следећих области: сликарство, графика, илустрација, карикатура, конзервација и рестаурација, вајарство, сценографија и костимографија, керамика и стакло, архитектура, текстил и савремено одевање, дизајн, мултимедија, уметничка фотографија, теорија -историја -критика уметности. 

Област архитектуре: Могу се излагати дела настала у области архитектуре унутрашњег простора и просторног обликовања. Сваки рад требало би да садржи карактеристичне прилоге, основу, пресек, изглед и детаљ, перспективну скицу или фотографију, макету за пројекат. Препоручена максимална величина појединачног експоната је 70х100 цм. 

Област дизајна обухвата индустријски дизајн, амбалажу, графички дизајн и визуелне комуникације. Излажу се реализована и нереализована дела, која могу бити представљена у облику целовитих истраживачких студија, прилагођених галеријским условима излагања. Елементи презентације обухватају: студијске скице и техничке цртеже и планове, фотографије, видео, дијапозитиве, филм, модел и реализовано дело.

Област костимографије и сценографије: Излажу се идејне сценографско-костимографске слике, скице или макете, изведени костими и елементи сценографије, фотографије и друго.

Област конзервације и рестаурације: Излаже се писана и фото-документација о оригиналу, затечено стање, ток третмана и изглед дела по завршетку конзерваторског третмана.

Историчари уметности и ликовни критичари учествују на изложби с текстовима из области историје, критике и теорије примењене уметности и дизајна, односно публицистике о примењеној уметности и дизајну, као и с текстовима из истих области објављеним на телевизији и у другим електронским медијима. И објављени текстови подлежу селекцији, као и остали радови.

Радови из осталих области примењених уметности требало би да буду галеријског формата, професионално опремљени за излагање. У случају да рад прелази ове могућности, обавеза је излагача да обезбеди техничке услове излагања, као и начина презентације рада и чувања.

Награде

На 48. мајској изложби 2016. биће додељене награде за најзначајнија остварења према одлуци жирија за награде. Конкуришу сви излагачи осим оних који су радове представили у оквиру тематских програма, предавања и презентација у Пратећем програму, што се одвијају током трајања изложбе.

Жири додељује Велику награду за најзначајније остварење из области ликовне, примењене уметности и дизајна на основу детаљног увида у сва изложена дела. Награда би требало да одреди дело које суштински изражава помак у овој области стварања и изражава прави допринос примењеној уметности и дизајну, подразумевајући пре свега реализована ауторска дела или пројекте. 

Велика награда је недељива, додељује се једној особи - појединцу, редовном члану Удружења. Добитник Велике награде стиче право да у овиру изложбе, идуће године, буде целовитије представљен. Доделиће се и пет равноправних плакета УЛУПУДС-а.
Колегијум Музеја примењених уметности додељује Откупну награду. Представници Привредне коморе Београда номинују аутора и дело за Награду за дизајн. Из Фонда Александар Шалетић на Мајској изложби додељује се награда за најбоља остварења из области пројектовања ентеријера. Уз сагласност потенцијалних спонзора, УЛУПУДС може да предложи и додељивање других награда.

Чланови жирија за доделу награда не конкуришу за награде Мајске изложбе. 

Организатор издаје каталог 48. мајске изложбе ИДЕНТИТЕТ.  У каталогу ће бити представљени сви излагачи. Сваки излагач дозвољава бесплатно објављивање радова путем штампе, телевизије и других средстава информисања у сврху пропаганде изложбе. 

Сваки излагач требало би да добије по један бесплатан примерак каталога 47. мајске изложбе, или се каталог откупљује по економској цени. У другом случају, сваки излагач који жели да поседује каталог, а уплатио је котизацију приликом пријаве за учешће на изложби, може да откупи каталог или директно или уплатом на рачун Аlpha Bank 180-1001210011999-43 (сврха уплате: каталог Мајске изложбе). Сваки учесник мора да има измирене обавезе према УЛУПУДС-у: плаћену годишњу чланарину. Начин уплате као горе поменуто (сврха уплате: годишња чланарина). 

Пратеће манифестације 48. мајске изложбе УЛУПУДС-а укључују:

Самосталну изложбу Маје Гецић, Дизajнeр тeкстилa, визуeлнe умeтнoсти, добитнице Велике награде 47. мајске изложбе
Пратећи програм: - Осим изложбе добитнице Велике награде 47. Мајске изложбе Савет  ће одабрати још максимум пет предлога за пратеће програме-кратке једнодневне презентације, трибине округле столове, предавања, ауторске изложбе, које расветљавају проблематику савремене примењене уметности и дизајна, њихову улогу у транзиционој Србији и привреди, нове технолошке и уметничке методе, као и едукативне пројекте. У галерији РТС имамо могућности да технички организујемо скупове и презентације у току трајања изложбе, али молимо ауторе да предвиде све техничке детаље, како би се заједнички побринули за реализацију.

